મૂળ વાર્તા દિગ્દર્શક તનુજાબહેનનાં મમ્મી, જાણીતાં વાર્તાકાર કામના ચંદ્રાએ ઘણાં વર્ષ પહેલાં લખેલી. યુવા વયે વિધવા થયેલી જયા (મલયાલમ સિનેમાની બહેતરીન અદાકારા પાર્વતી તિરુવોતુ) દસ વર્ષથી સિંગલ છે. એક ડેટિંગ વેબસાઈટ પર એ પોતાની વિગત મૂકે છે ને લો, મિસ્ટર યોગી (ઈરફાન ખાન, રાબેતા મુજબ, સુપર્બ) એને જવાબ આપે છે. બન્ને કૉફી શૉપમાં મળે છે. ત્રીશી વટાવી ગયેલાં યોગી અને જયા સ્વભાવે પરાઠા ને પિઝા જેટલા વિરુદ્ધ છે. જયા હેલ્થ ઈન્શ્યોરન્સ કંપનીની ટૉપ પોસ્ટ પર છે, છ આંકડાનો પગાર લે છે, જાતે કાર ડ્રાઈવ કરે છે, સતત લૅપટૉપ પર ટિંગાયેલી રહે છે ને અમેરિકામાં ભણતા નાના ભાઈ સાથે સ્કાઈપ-ચૅટિંગ કરે છે. યોગીને આ બધાં સાથે કંઈ લેવાદેવા નથી. ખાસ કરીને ઈન્ટરનેટ. એ હિંદી ભાષામાં કવિતા લખે છે. ભૂતકાળમાં એના ત્રણેક સંબંધવિચ્છેદ થયા છે. લાતે કૉફી પીતાં પીતાં, ટોક-વિધિન-ટોકમાં યોગી પ્રસ્તાવ મૂકે છે કે ત્રણેય પૂર્વ પ્રેમિકાના મેળાપ અર્થે એક પ્રવાસ પર જવું. અને આમ શરૂ થાય છે એક મોજીલી જર્ની, જે પ્રેક્ષકને દેહરાદૂનથી ઋષિકેશ, જયપુર, ગંગટોક જેવાં પિક્ચર પોસ્ટકાર્ડ લોકેશન પર લઈ જાય છે.